ইভটিজারদের দাপাদাপি। তার কবল থেকে এক মহিলাকে উদ্ধার করতে গিয়ে আক্রান্ত হলেন দুই প্রতিবাদী।
শনিবার রাতে হাওড়ার লিলুয়ার বেলগাছিয়া এলাকায় তরুণী গৃহবধূ স্থানীয় কে রোডের একটি দোকানে মিষ্টি কিনতে গিয়েছিলেন। সেই সময় দোকানের সামনে কিছু যুবক তাঁকে উদ্দেশ করে কিছু অশ্লীল মন্তব্য ও অভব্য আচরণ করে বলে অভিযোগ। এমনকী, ওই গৃহবধূর থেকে তারা মোবাইল নম্বর চায়। তিনি এর প্রতিবাদ করলে ইভটিজাররা তার হাত ধরে টানাটানি শুরু করে। 
 
ভিডিওয় দেখুন প্রতিবেশী মহিলার বয়ান 
 

ইভটিজারদের কবল থেকে বাঁচতে ওই গৃহবধূ কোনও মতে দৌড়ে এসে স্থানীয় একটি ক্লাবের মধ্যে ঢুকে পড়েন। ক্লাবের কিছু সদস্য ঘটনাস্থলে ছুটে এসে ওই যুবকদের কাছে এর প্রতিবাদ জানালে ইভটিজাররা উলটে তাঁদের ওপরই চড়াও হয়। রঞ্জিত মণ্ডল(৪২) ও সঞ্জীব গলুই (৪২) নামের দুই ক্লাব সদস্য আক্রান্ত হন। এদের মধ্যে এক জনের আঘাত গুরুতর। তাঁকে হাওড়া জেলা হাসপাতালে ভর্তি করা হয়েছে। 
লিলুয়া থানায় অভিযোগ জানানো হয়েছে। তবে এখনও পর্যন্ত অভিযুক্ত ইভটিজাররা কেউ ধরা পড়েনি। এলাকায় চাঞ্চল্য ছড়িয়েছে এই ঘটনায়।